Mobilitat Urbana presenta el nou autobús híbrid
26 de febrer 2019

![Imagen 1](/media/5k0i1tge/044maq_bus_hibrido_02.jpg)![Imagen 2](/media/hqkh2zrb/044maq_bus_hibrido_03.jpg)

La línia 102 d'autobusos entre el centre històric i el Port de Sagunt inaugurarà demà dimecres, 27 de febrer, un nou vehicle híbrid. Amb este autobús, que pertany a l'empresa AVSA (adjudicatària del servei públic de transport a Sagunt), es reduirà el consum un 18%, així com descendirà l'impacte acústic, per la qual cosa és més mediambientalment sostenible. La inversió que s'ha fet per a l'adquisició d'este vehicle ha sigut de prop de 400.000 euros, el 15% dels quals prové d'una subvenció de l'Institut Valencià de Competitivitat Empresarial (IVACE).

  

A més, el vehicle té altres prestacions que el fan més òptim per a la ciutadania com les places reservades a persones amb mobilitat reduïda, rampes d'accessibilitat tant elèctrica com manual, seients per a invidents i diversos USB que donen l'autonomia tecnològica cada vegada més reclamada pels usuaris.

  

![](/media/kuhiogej/044c_bus_hibrido_01.jpg)  

  

Amb el que respecta a la seguretat i tot allò relacionat amb el conductor, l'autobús disposa d'un detector de fatigues perquè no puga adormir-se al volant de manera que vibra el seient quan detecta que això està passant. També porta instal·lat un alcoholímetre i un control molt més exhaustiu perquè es garantisca la seguretat del conductor i dels viatgers.

  

Segons la regidora de Mobilitat Urbana, Roser Maestro, l'adquisició d'este nou autobús híbrid **“i pràcticament silenciós, és una reivindicació històrica**”. Ha manifestat que la compra d'este vehicle “**suposa un gran avanç pel que respecta a la mobilitat sostenible i sobretot amb el foment del transport públic**”. Esta és, segons Maestro, “**una aposta fonamental que fem per la mobilitat sostenible i entenem que és alguna cosa en què hem de continuar insistint i invertint tant per l'accessibilitat com per la mobilitat i autonomia dels viatgers i viatgere**s”.

  

![](/media/t5sm3yrn/044c_bus_hibrido_05.jpg)  
  

Per a l'alcalde de Sagunt, Quico Fernández, l'adquisició d'este autobús és una aposta **“per afavorir la mobilitat i accessibilitat a Sagunt, amb un vehicle que augmenta la capacitat, ja que les xifres de viatgers augmenten dia a dia**” i ha informat que més de mig milió d'usuaris de mitjana usen el transport públic a la ciutat. A més, amb este nou autobús, diu Fernández, es reduirà de manera significativa la contaminació acústica i atmosfèrica. Per al primer edil tindre en una ciutat com Sagunt un vehicle que incorpora tecnologies molt avançades és una manera d'afavorir que la gent es desplace en transport públic. “**Tots sabem que un dels principals problemes que té una ciutat és la mobilitat i que cada persona agafe el seu vehicle no és sostenible**”, ha manifestat.

  

Fernández també ha declarat que “**per a nosaltres apostar pel transport públic és una prioritat i crec que hem de continuar avançant perquè la ciutat continue sent habitable i les persones visquen a gust i puguen desplaçar-se on vulguen en unes condicions que siguen favorables”**, al que ha afegit que el futur implica apostar també per una reducció de preus “**que realment faça que la millor opció per a desplaçar-se siga el transport públic**”.

  

![](/media/kdnnb0q1/044c_bus_hibrido_04.jpg)  

*   [](http://www.facebook.com/sharer.php?u=https://aytosagunto.es/va/actualitat/mobilitat-urbana-presenta-el-nou-autobus-hibrid/ "Facebook")
*   [](http://twitter.com/share?url=https://aytosagunto.es/va/actualitat/mobilitat-urbana-presenta-el-nou-autobus-hibrid/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/mobilitat-urbana-presenta-el-nou-autobus-hibrid/ "Linked In")
*   [](mailto:?body=https://aytosagunto.es/va/actualitat/mobilitat-urbana-presenta-el-nou-autobus-hibrid/)